চলন্ত ট্রেনে ধোঁয়া! হাওড়া-ব্যান্ডেল লোকালে আতঙ্ক

ওয়েব ডেস্ক : চলন্ত ট্রেনে ধোঁয়া! শুক্রবার এই ঘটনায় চাঞ্চল্য ছড়াল। জানা গিয়েছে, শুক্রবার হাওড়া-ব্যান্ডেল লোকালে (Howrah-Bandel Local) এই ঘটনাটি ঘটে। এর ফলে ট্রেনে থাকা যাত্রীদের মধ্যেও আতঙ্ক সৃষ্টি হয়েছিল। তবে পরে জানা যায়, ব্রেক সু আটকে যাওয়ার কারণেই এই বিপত্তি ঘটে গিয়েছিল।

পুলিশ সূত্রে খবর, শুক্রবার সকালে হাওড়া-ব্যান্ডেল লোকাল (Howrah-Bandel Local) শেওড়াফুলি স্টেশনে ঢুকেছিল সকাল ১১টা নাগাদ। কিন্তু স্টেশন থেকে ছেড়ে যাওয়ার পরেই আচমকা ট্রেনটি দাঁড়িয়ে যায়। হঠাৎ ট্রেনের নীচ থেকে ধোঁয়া বের হতে দেখেন যাত্রীরা। জানা গিয়েছে, সেই সময় গুজব ছড়ায় যে, আগুন লেগেছে ট্রেনে। কিন্তু পরে জানা যায় ব্রেক সু আটকে যাওয়ার কারণে সেখান থেকেই এই ধোঁয়া বের হচ্ছিল।

আরও খবর : জাল ভোটার কার্ড তৈরীর অভিযোগে গ্রেফতার ১ মহিলা, তদন্তে পুলিশ

যাত্রীরা জানিয়েছেন, ব্রেক সু আটকে যাওয়ার কারণে প্রায় ৪৫ মিনিট ধরে দাঁড়িয়েছিল ট্রেনটি (Train)। সেই খবর পাওয়া মাত্র ঘটনাস্থলে গিয়ে পৌঁছয় রেলের কর্মীরা। ঘটনাস্থলে আসে রেল পুলিশও। এরপরেই সেখানে এসে ব্রেক সু ঠিক করে রেলের টেকনিক্যাল টিম। আর তার পরেই ব্যান্ডেলের উদ্দেশে রওনা দেয় হাওড়া-ব্যান্ডেল লোকাল। এ নিয়ে এক যাত্রী বলেছেন, ট্রেনের নীচ থেকে ধোঁয়া বের হতে দেখে ভয় পেয়ে গিয়েছিলাম। পরে চাকায় সমস্যার কথাটা বোঝা যায়। এর পরেই রেল কর্মীরা এসে মেরামতের পরেই ট্রেন ছাড়ে।

অন্যদিকে, অফিস টাইমে এমন সমস্যা হওয়ায় মুশকিলে পড়েন নিত্য অফিস যাত্রীরা। অনেকে ট্রেন থেকে নেমে লাইন ধরে হাঁটাও শুরু করে দিয়েছিলেন। তবে ব্রেক সু ঠিক হওয়ার খবর শুনে অনেকে আবার ট্রেনে ফিরে আসেন বলে খবর।